भारत सरकार

रसायन और उर्वरक मंत्रालय

उर्वरक विभाग

**राज्‍य सभा**

**अतारांकित** प्रश्‍न संख्‍या **1803**

जिसका उत्‍तर शुक्रवार, 28 दिसम्‍बर, 2018/7 पौष, 1940 (शक) को दिया जाना है।

**उर्वरकों पर राजसहायता**

**1803. श्री राजमणि पटेलः**

**श्री हरनाथ सिंह यादवः**

**श्री विजय पाल सिंह तोमरः**

क्या रसायन और उर्वरक मंत्री यह बताने की कृपा करेंगे किः

(क) यूरिया आधारित तथा गैर-यूरिया उर्वरकों पर सरकार द्वारा आज की तिथि में कितनी राज-सहायता दी जा रही है;

(ख) क्या सरकार गैर-यूरिया उर्वरकों पर बीस प्रतिशत राजसहायता कम करने का विचार रखती है, यदि हां, तो तत्संबंधी ब्यौरा क्या है;

(ग) क्या सरकार ने गैर-यूरिया उर्वरकों पर राजसहायता कम करने के कारण किसानों की आर्थिक स्थिति पर संभावित प्रभाव का कोई आकलन किया है; और

(घ) यदि हां, तो तत्संबंधी ब्यौरा क्या है और इस संबंध में क्या उपचारात्मक उपाय किए जाने का विचार है?

**उत्‍तर**

**योजना मंत्रालय में राज्‍य मंत्री (स्‍वतंत्र प्रभार) तथा रसायन और उर्वरक मंत्रालय में राज्‍य मंत्री**

 **(राव इन्‍द्रजीत सिंह)**

**(क):** दिनांक 24.12.2018 की स्थिति के अनुसार सरकार द्वारा यूरिया-आधारित और गैर-यूरिया उर्वरकों पर प्रदान की जा रही राजसहायता **अनुलग्नक-।** में संलग्न है।

**(ख) से (घ):** जी नहीं, वर्ष 2018-19 के लिए पीएंडके उर्वरकों पर राजसहायता को कम करने का कोई प्रस्ताव फिलहाल सरकार के विचाराधीन नहीं है।

 पोषकतत्‍व आधारित राजसहायता (एनबीएस) स्‍कीम के अंतर्गत गठित एक अंतर-मंत्रालयी समिति (आईएमसी) इन वस्‍तुओं की अंतरराष्‍ट्रीय कीमतों, विनिमय दर भिन्‍नता, इन उर्वरकों के अधिकतम खुदरा मूल्‍य तथा माल-सूची स्‍तर के आधार पर पीएण्‍डके उर्वरकों के लिए राजसहायता दरों की सिफारिश करती है। आईएमसी की सिफारिश के आधार पर, भारत सरकार एक वर्ष के लिए पीएंडके उर्वरकों के लिए एनबीएस दरों की घोषणा करती है।

\*\*\*\*\*\*

-: 2 :-

अनुलग्नक-।

**दिनांक 24.12.2018 की स्थिति के अनुसार सरकार द्वारा वर्तमान वर्ष 2018-19 में यूरिया-आधारित और गैर-यूरिया आधारित उर्वरकों पर प्रदान की गई राजसहायता**

(रु. करोड़ में)

|  |  |
| --- | --- |
| उर्वरक  | राजसहायता  |
| यूरिया-आधारित उर्वरक  | **स्वदेशी यूरिया**  | **29067.12** |
| **आयातित यूरिया**  |  **8796.65** |
| **गैर यूरिया उर्वरक**  | **स्वदेशी पीएंडके**  | **13640.61** |
| **आयातित पीएंडके** |  **8775.98** |
|  | **शहरी कम्पोस्ट**  |  **6.92** |
| कुल  |  | **60287.28** |

**\*\*\*\*\*\*\*\*\*\***